Blazono de Moldavio

La ŝtata blazono de Moldavio en la nuna formo oficialiĝis laŭ leĝa decido en 1994.

 Priskribo 
La blazono konsistas el blazonŝildo horizontale dividita al ruĝa kaj blua partoj, kun ora rando. Sur ĝi videblas la ora kapo de uro, inter kies kornoj troveblas okpinta ora stelo. Dekstre la ura kapo flankiĝas per rozo, maldekstre per iom klinita duonluno.

La ŝildo situas sur brusto de aglo en "natura" helbruna koloro, kun ruĝaj unoj, kiu en la beko havas oran latinan krucon, en la dekstra krifaro olivarban branĉon kaj en la maldekstra krifaro oran sceptron.

eta|maldekstra|<center>la flago de Moldavio
La blazono ankaŭ troveblas en la meza, ora strio de la trikolora flago de Moldavio, kiu pro tio bone diferencigeblas de la flagoj de Rumanio, Andoro kaj Ĉado.

 Simboleco 
La aglo estas la historia blazona simbolo de Rumanio, tamen en la nuntempa blazono de Rumanio ĝi oras kaj portas glavon anstataŭ olivarba branĉo.

La ura kapo kiel simbolo de Moldavio unuiĝis kun simboloj de Besarabio.

La triparta vosto de la aglo indikas pri la tri regionoj Gagauzio, centra Moldavio kaj Ĉednestrio.

 Historio 
La blazono jam dokumentiĝis en la 15-a jarcento kaj en simila formo estis la simbolo de la historia princlando Moldavio, tamen kun suno anstataŭ rozo. Suno kaj luno evidente estis simboloj de moneroj el la antikva regiono Dakio. La okpinta stelo interpretiĝas kiel antikva dakia simbolo de saĝeco. La ura kapo estis la blazona simbolo de la valaĥia nobela dinastio Basarab. Kun la rozo ĝi ankaŭ konsistigas la blazonon de la regiono Besarabio, tamen en aliaj koloroj kaj kun kvinpinta stelo.

 Bibliografio 
 "La angulo de la blazonoj: Moldavio", VENTO, numero 10, Decembro 2021. pp. 28-29.

Kategorio:Naciaj simboloj de Moldavio
Kategorio:Historio de Moldavio
Moldavio